《满江红 咏扇》
清代·蔡婉罗

似雪齐纨，初裁就、一轮明月。堪爱处，合欢新样，笑遮双靥。

遣兴试描秦女凤，添愁扑散庄生蝶。羡团圆，素影伴佳人，终朝夕。

湘枕畔，纱橱侧。纤手玩，香难歇。想班姬幽怨，倩伊曾说。

漫恃君恩怀袖里，每嗟秋至春风发。最伤情、时节易炎凉，轻抛撇。

作者简介：字仙季，太仓人，汪梅坡室。有《蔗阁诗馀》。